b"\n_START_ARTICLE_\nEva Fjellerup\n_START_PARAGRAPH_\nEva Fjellerup (-Beck) (f\xc3\xb8dt 30. april 1962, Gentofte) er tidligere dansk moderne femk\xc3\xa6mper. _NEWLINE_Fjellerup voksede op i Blovstr\xc3\xb8d nord for K\xc3\xb8benhavn. Som fem\xc3\xa5rig begyndte hun at sv\xc3\xb8mme og blev i den f\xc3\xb8rste tid undervist af 1930'ernes stjerne Ragnhild Hveger, der sp\xc3\xa5ede hende en fremtid som olympisk sv\xc3\xb8mmer. Men hun skiftede til moderne femkamp og som 16-\xc3\xa5rig debuterede hun p\xc3\xa5 det danske kvindelandshold i 1978. I 1987 flyttede hun til Stockholm, hvor hun gennemgik en tre\xc3\xa5rig uddannelse som Idr\xc3\xa6tskonsulent p\xc3\xa5 Bos\xc3\xb6ns Idrottsfolkh\xc3\xb6gskola. Under opholdet i Sverige gjorde hun store sportslige fremskridt, der blev hun tr\xc3\xa6net af den ungarske f\xc3\xa6gtemester, OL-medalj\xc3\xb8r og svenske landholdstr\xc3\xa6ner B\xc3\xa9la Rerrich. Sit f\xc3\xb8rste verdensmesterskab vandt hun 1990, og med tre efterf\xc3\xb8lgende VM-titler i 1991, 1993,1994 samt VM for Master i 1997 blev hun verdens mest vindende ud\xc3\xb8ver i moderne femkamp. Hun vandt den samlede World Cupen 1994 og 1996 samt en lang r\xc3\xa6kke danske og nordiske mesterskaber. _NEWLINE_Da der endnu ikke fandtes moderne femkamp for kvinder p\xc3\xa5 det olympiske program ved Atlanta OL i 1996, satsede Fjellerup i stedet p\xc3\xa5 at kvalificere sig til OL i f\xc3\xa6gtning. Hun kvalificerede til legene ved at i Luxemburg vinde den europ\xc3\xa6iske udtagelseskonkurrence i k\xc3\xa5rdef\xc3\xa6gtning og var til OL blandt nummer 17, kun et point fra en 16-dels finale. Hun var ogs\xc3\xa5 p\xc3\xa5 landsholdet i triathlon._NEWLINE_I 2000 blev Fjellerups af sin evige rival Pernille Svarre i et l\xc3\xa6serbrev beskyldt for brug af doping, en skrivelse Svarre dog \xc3\xa5ret efter valgte at undskylde og tr\xc3\xa6kke tilbage._NEWLINE_Fjellerup har bl.a. arbejdet som studiev\xc3\xa6rt i Danmarks Radios B&U Sport. _NEWLINE_Hun arbejder i dag som Country manager hos Peoplexs Nordic."